 परिवर्तनको सिकारमा ‘त्रिभुवन गोल्डकप’
तीसको दशकमा मोफसलकै लोकप्रिय फुटबल प्रतियोगिता थियो, ‘त्रिभुवन मेमोरियल गोल्डकप’ । राजधानी बाहिरको प्रतिष्ठित र ठूलो यो प्रतियोगिता डेढ दशकयता अलपत्र छ । 
भद्रपुर (झापा) — तीसको दशकमा मोफसलकै लोकप्रिय फुटबल प्रतियोगिता थियो, ‘त्रिभुवन मेमोरियल गोल्डकप’ । राजधानी बाहिरको प्रतिष्ठित र ठूलो यो प्रतियोगिता डेढ दशकयता अलपत्र छ ।  २०५९ र ०६१ सालयता यो प्रतियोगिता आयोजना भएको छैन । ०४७ र ०६२/०६२ को राजनीतिक परिवर्तनको सिकार बन्यो त्रिभुवन गोल्डकप । जनआन्दोलनपछि राजा–महाराजाको नामका धरोहरमा सबै दलहरूले आक्रमण सुरु गरे । ०६२/०६३ को जनआन्दोलनको चेपुवामा परेको गोल्डकपले त्यसपछि निरन्तरता नपाएको भद्रपुर नगरपालिकाका मेयर जीवनकुमार श्रेष्ठले बताए । उनका अनुसार जनआन्दोलनलगत्तै प्रतियोगिताको नाम फेर्ने विषयमा विवाद भएको थियो । त्रिभुवन गोल्डकपका संस्थापकमध्येका एक लेखनाथ पराजुलीचाहिँ नाम फेर्ने विषयमा खासै विवाद नभएको तर चासो घटै गएका कारण प्रतियागिताको निरन्तरतामा तगारो लागेको बताउँछन् । ‘नाम फेर्ने विषयमा खासै विवाद थिएन,’ उनी भन्छन्, ‘प्रतियोगिता गर्न चासो कम भएको मात्रै हो ।’ जिल्ला खेलकुद विकास समितिका सचिव टहलदास मैनाली भद्रपुरकै मात्र नभएर पूर्वको प्रतिष्ठा र इज्जतका रूपमा रहेको प्रतियोगिताले निरन्तरता नपाउनुको मूल कारण आर्थिक अभाव नै भएको बताउँछन् । ‘प्रतियोगिताले निरन्तरता नपाउनुको मूल कारण आर्थिक नै हो,’ मैनालीले भने, ‘पछिल्लो समय सरोकारवालाको इच्छाशक्तिको अभाव पनि देखियो ।’ गत वर्ष त्रिभुवन गोल्डकपलाई व्युँत्याउने प्रयत्न भएको थियो । तर अन्तिममा आर्थिक व्यवस्थापकीय समस्याले नै गोल्डकप आयोजना हुन सकेन । यस प्रतियोगितालाई निरन्तरता दिने उद्देश्यसाथ भद्रपुरका स्थानीय व्यवसायी तथा राजनीतिकर्मीले पटक(पटक पहल नगरेका होइनन् तर अन्तिममा आर्थिक कारण नै बाधक बन्यो । प्रतियोगितालाई निरन्तरता दिन स्थानीय व्यवसायी टिकराज ढकालको अध्यक्षतामा ‘त्रिभुवन गोल्डकप ट्रस्ट’ पनि बनेको थियो । अहिले ट्रस्ट पूर्ण निस्क्रिय छ । ‘एकजुट भएर लाग्दा प्रतियोगितालाई निरन्तर गर्न नसकिने होइन,’ ट्रस्टका सचिवसमेत रहेका मेयर श्रेष्ठ भन्छन्, ‘तर एकजुट हुनै गाह्रो भयो ।’ प्रहरीको संरक्षणमा ट्रफी२०६१ मा तत्कालीन महेन्द्र पुलिस क्लबले प्रतियोगिता जितेको थियो । प्रतियोगिताले निरन्तरता नपाएपछि जिल्ला खेलकुद विकास समितिले प्रतियोगिताको रनिङ ट्रफी जिल्ला प्रहरी कार्यालयको संरक्षणमा राख्दै आएको छ । हाल प्रहरी संरक्षणमा राखिएको ट्रफी करिब २ किलो चाँदी र एक तोला सुनजडित रहेको जिल्ला खेलकुद विकास समितिका सचिव मैनालीले जनाए । ‘सुरक्षाका लागि ट्रफी प्रहरी कार्यालयमा राखेका हांै,’ उनले भने, ‘अर्को प्रतियोगिता नहुन्जेलसम्म प्रहरीकै संरक्षणमा राखिने छ ।’गोल्डकपको इतिहासत्रिभुवन गोल्डकपको सुरुआत २०२४ सालबाट भएको थियो । त्यति बेला स्थानीय स्तरमा सीमित थियो प्रतियोगिता । स्थानीय क्लबबीच भद्रपुर माविको मैदानमा प्रतियोगिता हुन्थ्यो । भद्रपुर माविमा करिब ७ वर्षजति प्रतियोगिता चल्यो । त्यसपछि चन्द्रगढीको मेची रंगशालामा प्रतियोगिता सारियो । मेची रंगशालामा सुरु भएपछि प्रतियोगिता स्थानीय स्तरमा मात्रै सीमित भएन, अन्र्तराष्ट्रिय रूपमै विस्तार भयो । प्रतियोगितामा तत्कालीन महेन्द्र पुलिस क्लब, त्रिभुवन आर्मी, जनकपुर चुरोट कारखाना लगायतका नेपालका चर्चित क्लबका साथै भारत, बंगलादेश र भुटानका टोली सहभागी हुन्थे । ०३१ सालदेखि निरन्तर सञ्चालित प्रतियोगिता ०३६ को जनमत संग्रहका बेला स्थगित भयो । त्यसपछि पुन: प्रतियोगिताले निरन्तरता पायो । ०४७ सालसम्म चल्यो । समय(समयमा भएका राजनीतिक उतारचढावले प्रतियोगिता प्रत्यक्ष रूपमा प्रभावित भयो । ०४७ सालपछि एकैचोटि प्रतियोगिता भयो ०५९ सालमा । ०६० मा पुन: एक वर्ष रोकिएर ०६१ सालमा भयो । दुवै वर्ष तत्कालीन युवराज पारस शाहले प्रतियोगिता उद्घाटन गरेका थिए । त्रिभुवन गोल्डकपपछि भद्रपुरमा अहिलेसम्म राष्ट्रियस्तरका फुटबल प्रतियोगिता हुन सकेको छैन । पर्याप्त खेलकुद पूर्वाधार भएको भद्रपुरमा लामो समयदेखि स्तरीय फुटबल नहुँदा स्थानीय खेलप्रेमी निराश बनेका छन् । जिल्लाका अन्य स्थानमा अन्तर्राष्ट्रिय स्तरका प्रतियोगिता बर्सेनि हुँदै आएका छन् । झापा गोल्डकप, काँकडभिट्टा गोल्डकप, कन्काई गोल्डकप, सताक्षी गोल्डकप हुँदै यो वर्षदेखि दुधे गोल्डकप पनि सुरु भएको छ । तर पूर्वकै फुटबलको मानकका रूपमा रहेको त्रिभुवन गोल्डकपले निरन्तरता नपाउनु दुखद रहेको जिल्ला खेलकुद विकास समितिका अध्यक्ष शंकर थापा बताउँछन् । उनले स्थानीय व्यवसायी तथा राजनीतिकर्मीसँगको सहकार्यमा प्रतियोगितालाई निरन्तरता दिने योजना रहेको बताए । उनले भने, ‘मेरो कार्यकालभित्रै प्रतियोगिता आयोजना गर्ने अठोट लिएको छु ।’